
Slovenské finále súťaže Modelium 2026: Trenčín postúpil do superfinále
Trenčín, 16. októbra 2026 – SPŠ stavebná E. Belluša Trenčín postúpila do medzinárodného superfinále 18. ročníka súťaže Modelium. S tohtoročnou témou „Budova ako umelecké dielo“ si najlepšie poradil tím zo SPŠ stavebnej a geodetickej v Košiciach. Do superfinále postupujú aj SOŠ stavebná Liptovský Mikuláš a SPŠS Žilina. O celkové víťazstvo zabojujú so štyrmi českými tímami 4. novembra 2026 v City Campuse – novej budove Fakulty umení v Ostrave.
Študenti mali tento rok za úlohu vytvoriť z vlnitej lepenky originálny model stavby na tému „Budova ako umelecké dielo“. Ich návrhy mali prepájať architektúru s výrazným umeleckým prvkom a zároveň zohľadňovať možnosť realizácie stavby pomocou technológie 3D tlače betónu. V slovenskom národnom finále sa predstavilo šesť tímov z piatich škôl: Stredná odborná škola stavebná Liptovský Mikuláš, Stredná odborná škola technická Námestovo, dva tímy zo Strednej priemyselnej školy stavebnej a geodetickej Košice, Stredná priemyselná škola stavebná Emila Belluša Trenčín a Stredná priemyselná škola stavebná Žilina.

„Tohtoročné zadanie dalo študentom príležitosť pozrieť sa na architektúru trochu inak. Nestačilo navrhnúť zaujímavú stavbu, museli premýšľať aj nad tým, ako prepojiť umeleckú stránku s technickým riešením. Teší nás, že mladí ľudia majú odvahu experimentovať, hľadať nové prístupy a pretaviť svoje predstavy do konkrétnych modelov. Práve kreativita v spojení s odbornými znalosťami je pre budúcnosť stavebníctva veľmi dôležitá,“ uviedol Peter Guoth, obchodný riaditeľ spoločnosti HSF System SK.

SPŠ stavebná a geodetická Košice (Tím 2) si zo slovenského národného finále odnáša finančnú odmenu 600 eur. Cenu zamestnancov HSF System SK v hodnote 300 eur získala Stredná odborná škola stavebná Liptovský Mikuláš. Všetky finálové tímy zároveň získali skicovné vo výške 80 eur.
Štyri najlepšie slovenské tímy z Košíc, Liptovského Mikuláša, Trenčína a Žiliny teraz čaká medzinárodné superfinále. Spoločne vytvoria slovenskú polovicu osemčlenného štartového poľa, ktoré doplnia štyri najlepšie tímy z českého národného kola. O absolútnom víťazovi súťaže Modelium 2026 sa rozhodne 4. novembra v City Campuse – novej budove Fakulty umení v Ostrave.
Organizátorom a generálnym partnerom súťaže Modelium je medzinárodná stavebná skupina HSF System. Hlavným partnerom súťaže je developerská skupina ANTRACIT. Obe spoločnosti sú súčasťou investičnej skupiny PURPOSIA Group. Produktovým partnerom súťaže je český Zväz výrobcov vlnitých lepeniek.

Modelium
Medzinárodná súťaž Modelium je určená žiakom stredných škôl so zameraním na stavebníctvo z Česka a Slovenska. Podstatou je vytváranie originálnych modelov stavieb z ekologického a udržateľného materiálu (vlnitá lepenka) na zadanú tému, napr. Národný pavilón pre svetovú výstavu EXPO, Plávajúce mesto, Najvyšší mrakodrap Európy, Dom na Marse, Národná knižnica ČR alebo Škola snov. Počas histórie sa už postavilo viac než 400 modelov rôznych stavieb. V prvom kole súťažiaci posielajú fotografie modelov. Odborná porota vyberie 6 z každej krajiny. Tí postupujú do českého a slovenského národného finále. Z oboch národných kôl vzíde osmička superfinalistov. Najlepší si rozdelia viac než 5 000 €. Víťaz získa 1 000 € a putovný pohár. Finálové kolá sa konajú na zaujímavých miestach ako Vila Grossmann a Dolní Vítkovice v Ostrave, hlavná stanica, Štefánikova hvezdáreň, Klementinum v Prahe či Vodné dielo Šance v Beskydách. Projekt Modelium získal 2. miesto v komunikačnej súťaži Zlatý středník 2024 v Česku a 3. miesto v súťaži PROKOP 2025 na Slovensku.

